Oh taevas, missugune kirgede paradiis patusel maal oli ülikooli puhvet! Vaikselt nuttis latte kohal PM blond kaastööline, keda seljale patsutas vanem kolleeg. Kõrval arutasid saksakeelsed vanamehed õlle kõrvale kõike alates Barbarossa plaanist kuni Berlusconi  tagasivalimise võimalikkuseni, kaks puhaste nägudega kohalikku noort viisakalt kuulamas. Minu vastas mängisid malet prillidega nooruk ja suitsupitsiga Priimat tõmbav vanamees, kelle tumeda õlle klaasis vaht tasapisi lahtus. Male ära mänginud (oletan, et mehine käepigistus oli viigi märk), asusid nad ilmselt bridzhist vestlema: "Kui alguses on pakkumises üks risti...". Nõtkel sammul läks kohvi ja koogi järele ETV Brüsseli korrespondent, kelle juustes välgatas aknast paistva viltuse päikesekiire mõjul juba pisut  halli.  Tööta siis niisuguses lutsulikult melankoolses meeleolus.